Diari Oficial de la Generalitat Valenciana


Sumari del DOGV 2634, del 27-11-1995 (1995/836836)

ORDRE de 22 de novembre de 1995, de la Conselleria de Treball i Afers Socials, per la qual s'estableix un Programa de Formació Ocupacional destinat específicament a col·lectius d'inserció laboral complexa, preferentment aturats de llarga durada majors de 40 anys (Programa de Formació amb Salari).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/11/22/(1)/dof/vci/html**

### Dades del document

Número de DOGV
:   2634

Data del DOGV
:   27-11-1995

Secció del DOGV
:   DISPOSICIONS GENERALS

Número del document
:   1995/836836


Data del document
:   22-11-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 22 de novembre de 1995, de la Conselleria de Treball i Afers Socials, per la qual s'estableix un Programa de Formació Ocupacional destinat específicament a col·lectius d'inserció laboral complexa, preferentment aturats de llarga durada majors de 40 anys (Programa de Formació amb Salari).   
Entre les persones que estan en l'atur un període llarg (de dos o més anys), es produeix una tendència a la marginació que cal combatre. En alguns països europeus hi ha hagut experiències que han palesat que una de les millors formes d'enfrontar-se a aquesta tendència és la formació específica.  
A més, en una reunió celebrada recentment per acordar les directrius generals sobre foment de l'ocupació a la Unió Europea, els seus ministres de treball s'han manifestat unànimament partidaris d'impulsar en els respectius països membres una sèrie de mesures de formació ocupacional específicament dirigides a col·lectius d'inserció laboral complexa, entre les quals figura prioritàriament el col·lectiu integrat per persones majors de 40 anys que són aturats de llarga durada.  
Fent ressò d'aquestes experiències i acords, el Govern Valencià es proposa dur a cap un pla de formació ocupacional específica per als col·lectius al·ludits, pla que els facilite una reclassificació tal que els permeta optar amb majors possibilitats d'èxit a les dificultats del mercat.  
Per això, i fent ús de les facultats que em confereix la Llei 5/1983, de 30 de desembre, i el Decret 262/1995,   
ORDENE:  
CAPíTOL I  
Disposicions generals  
Article primer. Finalitats  
1. La Conselleria de Treball i Afers Socials estableix un programa especial dins el Programa de Formació Ocupacional per a, en col·laboració amb els agents socials i les entitats sense ànim de lucre que tinguen un objecte social formatiu, atendre les necessitats específiques de reclassificació del col·lectiu de treballadors en atur de llarga durada que siguen majors de 40 anys.  
2. L'objectiu principal d'aquest programa és capacitar, per mitjà de la formació, els qui estiguen aturats un període superior a dos anys i que tinguen més de 40 anys, a fi que puguen concórrer a les demandes del mercat amb possibilitats d'èxit.  
Article segon. Mecanismes d'actuació  
La Conselleria de Treball i Afers Socials podrà finançar les diferents actuacions per mitjà de:  
- La concessió d'ajudes a entitats beneficiàries: agents socials o a entitats sense ànim de lucre l'objectiu de les quals siga formatiu i que realitzen directament les accions formatives o que aporten els mitjans docents adequats per al desenvolupament d'aquestes.  
- Ajudes econòmiques a través de subvencions a l'alumnat que participe en les accions formatives.  
Article tercer. Programes d'actuació  
1. Es desplegaran per mitjà de cursos presencials de sis-centes hores de durada, a raó de sis hores lectives per dia.  
2. Els cursos es realitzaran sense interrupcions durant tots els dies lectius del període.  
3. Els cursos seran de nivell bàsic i estaran compostos dels quatre mòduls següents:  
a) Mòdul de record (120 hores lectives).  
- Lectura comprensiva.  
- Regles aritmètiques fonamentals.  
- Escriptura i comunicació.  
- Formació cultural bàsica.  
b) Mòdul d'assistència per al treball (120 hores lectives).  
- Tècniques de recerca i oportunitat.  
- Intervenció grupal.  
- Elements de presentació i tècniques d'aquesta.  
- Utilització de mitjans de comunicació en la recerca d'oportunitats.  
c) Mòdul de coneixements mínims necessaris (250 hores).  
- Legislació laboral.  
- Seguretat i higiene en el treball.  
- Informàtica bàsica.  
- Disseny d'aptituds.  
- Desenvolupament d'aptituds manuals.  
- Tècniques de recerca activa d'ocupació.  
- Altres tècniques complementàries.  
d) Mòdul de preparació final (110 hores).  
- Preparació individualitzada i de conjunció educativa i psicològica, o per a nous mòduls o per al mercat de treball.  
Article quart. Naturalesa de les ajudes  
Les ajudes esmentades en aquesta ordre tindran la naturalesa jurídica de subvenció i aniran destinades a:  
- El finançament de les accions formatives desplegades a l'empara d'aquest programa.  
- Ajudes a l'alumnat assistent a les accions formatives.  
Article cinquè. Conceptes subvencionables  
Les subvencions, concedides per sufragar el cost causat a les entitats que realitzen la formació, comprendran:  
1. Les despeses docents,  
2. El material utilitzat  
3. Les despeses no docents necessàries per al desenvolupament del curs,  
4. Les ajudes econòmiques als alumnes, en els termes que regula l'article 5 i  
5. D'altres conceptes no especificats la necessitats dels quals es justifique objectivament.  
Article sisè. Difusió  
Tant la Conselleria de Treball i Afers socials com les entitats realitzadores d'aquesta modalitat de formació ocupacional hauran de realitzar una difusió àmplia dels cursos entre els col·lectius afectats, seguint-hi les instruccions de la Direcció General de Formació i Inserció Professional.  
CAPíTOL II  
Subvencions a entitats  
Article setè. Requisits generals dels beneficiaris  
1. Podran col·laborar en la realització del programa que regula aquesta ordre les organitzacions empresarials i sindicals i les entitats sense fins de lucre que tinguen entre els seus fins institucionals la formació.  
2. Les entitats que aspiren a per perceptores de les distintes ajudes hauran de complir els següents requisits:  
a) Estar legalment constituïdes.  
b) Exercir la seua activitat en la Comunitat Valenciana i realitzar l'acció subvencionada dins d'aquest àmbit geogràfic.  
c) Estar al corrent en les obligacions tributàries i amb la Seguretat Social, en els termes establerts en l'Ordre de 7 de gener de 1991 de la Conselleria d'Economia i Hisenda.  
d) Acreditar la capacitat suficient en mitjans materials, humans i organitzatius en cada programa.  
Article vuitè. Procediment  
1. Iniciació  
Les sol·licituds es formularan per escrit en una instància dirigida al director general de Formació i Inserció Professional. La sol·licitud, que podrà ser per a un o per a diversos cursos del programa, haurà d'anar acompanyada de la següent documentació:  
a) Acreditació de la personalitat jurídica del sol·licitant.  
b) Acreditació de la personalitat del representant de l'entitat, així com de la seua capacitat per sol·licitar en nom de l'entitat.  
c) Certificat d'estar al corrent en les obligacions fiscals i amb la Seguretat Social de l'entitat.  
d) Fitxa de manteniment de tercers.  
e) Memòria de l'acció formativa.  
f) Designació d'un domicili a l'efecte de notificacions; la seua variació serà immediatament comunicada a la Conselleria de Treball i Afers Socials.  
2. Presentació.  
Les sol·licituds i la documentació annexa es presentaran en la Direcció General de Formació i Inserció Professional o bé en les direccions territorials d'Alacant, Castelló de la Plana i València , o en qualsevol dels registres a què es refereix l'article 38 de la Llei 30/1992.  
3. Tramitació.  
Si la documentació presentada per a l'inici de l'activitat tingués cap defecte reparable, es requerirà l'interessat perquè en el termini improrrogable de 10 dies repare els defectes advertits.  
4. Finalització.  
En el termini màxim de 30 dies hàbils comptadors des del dia de la finalització del termini de presentació de sol·licituds, el director general de Formació i Inserció Professional resoldrà les ajudes sol·licitades. Transcorregut aquest termini, es considerarà aprovada l'acció presentada sobre la qual no hi ha hagut contestació, sempre que hi haurà crèdit suficient per satisfer-la.  
5. Recurs.  
Contra les resolucions del director general podrà formular-se un recurs ordinari davant el conseller de Treball i Afers Socials en el termini d'un mes comptador des de l'endemà de la seua notificació.  
Article novè. Justificació de la despesa i pagament de l'ajuda  
Les ajudes concedides seran pagades contra la justificació de les despeses en la forma que preveurà la Llei de Pressupostos de la Generalitat per a 1996. La concessió de bestretes sols podrà produir-se en les condicions que establirà l'esmentada llei de pressupostos, en els percentatges màxims que aquesta autoritze, i sempre que l'entitat perceptora preste l'escaient garantia personal o real.  
En tot allò no establert en aquesta convocatòria s'aplicaran les normes que sobre justificació de la despesa i pagament de les ajudes es determinarà en la convocatòria general de programes de Formació Professional Ocupacional per a 1996.  
Article deu. Obligacions de les entitats beneficiàries  
Són obligacions dels beneficiaris:  
a) Realitzar les accions formatives d'acord amb el que preveu aquesta ordre i la seua resolució d'aprovació.  
b) Facilitar a la Direcció General de Formació i Inserció Professional les tasques de seguiment i control tècnic.  
c) El sotmetiment a les accions de control financer que escaiguen a la Intervenció General en relació amb la subvenció concedida.  
d) Comunicar a la Conselleria de Treball i Afers Socials la concessió de subvencions o ajudes per a la mateixa finalitat procedents de qualsevol altra administració o ens públic.  
e) Comunicar als alumnes de forma inequívoca que estan participant en un programa subvencionat per la Generalitat Valenciana, Conselleria de Treball i Afers Socials.  
f) No percebre cap quantitat de l'alumnat participant en l'acció formativa.  
Article onze. Conseqüències dels incompliments  
1. Cas que l'entitat beneficiària incomplesca tots o alguns dels compromisos adquirits per al desenvolupament de l'acció, la Direcció General de Formació i Inserció Professional podrà resoldre la subvenció concedida i exigir el reintegrament de les quantitats percebudes.  
2. No obstant això, si l'incompliment és només parcial i no implica cap alteració dels fins subvencionables, podrà minorar-se proporcionalment l'import de la subvenció.  
CAPíTOL III  
Ajudes d'assistència  
Article dotze. Requisits dels alumnes i conceptes de les ajudes  
Les accions formatives previstes en aquesta ordre tindran preferentment com a beneficiaris les persones aturades dels col·lectius següents:  
- Majors de 40 anys que siguen aturats de llarga durada.  
- Dones que desitgen reintegrar-se al món del treball després d'estar-ne fora un mínim de deu anys.  
- Menors de 25 anys sense experiència ni ocupació anterior.  
Serà requisit comú a tots ells que estiguen inscrits com a demandants d'ocupació més de dos i que no estiguen cobrant prestació per desocupació.  
Article tretze. Quantia de les ajudes  
Cada alumna/e percebrà com a ajuda la quantitat fixada com a salari mínim interprofessional (per a 1995), ço és, 62.700 pessetes mensuals, sempre que no tinga faltes d'assistència o que les justifique documentalment en la forma requerida.  
Article catorze. Procediment  
1. Iniciació.  
Els alumnes que desitgen accedir a l'ajuda prevista en aquest capítol la sol·licitaran per escrit en un model oficial a la Direcció General de Formació i Inserció Professional, adjuntant-hi els següents documents i sense perjudici del que estableix la disposició addicional cinquena:  
a) Certificat de l'entitat que desenvolupa el programa formatiu acreditatiu que l'alumne ha estat seleccionat per a l'acció.  
b) Còpia del DNI compulsat per l'administració.  
c) Còpia de la targeta de demanda d'ocupació compulsada per l'administració.  
d) Certificat de residència lliurat per l'ajuntament escaient.  
2. Presentació.  
La referida documentació es presentarà amb una antelació de, si més no, 15 dies abans de l'inici de l'acció formativa davant la Direcció General de Formació i Inserció Professional per mitjà de l'entitat realitzadora de l'acció formativa.  
3. Resolució.  
La Direcció General de Formació i Inserció Professional resoldrà en el termini màxim de 15 dies hàbils, a partir que tindrà en el seu poder tota la documentació necessària. Transcorregut el termini expressat, s'entendrà desestimada la sol·licitud.  
4. Recurs.  
Contra les resolucions del director general es pot interposar un recurs ordinari davant el conseller de Treball i Afers Socials en el termini d'un mes.  
Les resolucions per les quals es concediran ajudes d'assistència seran comunicades, a més, a l'entitat que realitza l'acció.  
Article quinze. Pagament  
1. La Direcció General de Formació i Inserció Professional lliurarà a l'entitat beneficiària, per mesos vençuts, la quantia de les ajudes concedides als treballadors participants en l'acció formativa i l'entitat impartidora quedarà obligada a pagar, així mateix, per mesos vençuts als participants.  
2. Les faltes d'assistència justificades seran abonables quan n'hi haurà un informe positiu del funcionari de la direcció general encarregat del control dels cursos.  
3. Incórrer en més de sis faltes d'assistència no justificades en un mateix mes comportarà no percebre cap ajuda durant l'esmentat període.  
DISPOSICIONS ADDICIONALS  
Primera  
Una vegada aprovats els pressupostos de la Generalitat per a 1996, la Conselleria de Treball i Afers Socials publicarà en el DOGV una resolució en la qual es determinarà la quantia màxima de les ajudes que, globalment, es podran concedir, així com la línia de subvenció que haurà de finançar-les. En l'esmentada resolució constarà, a més, el règim de pagaments i la justificació de les ajudes.  
Segona  
El règim de lliuraments establert en l'article 15 queda condicionat a les disposicions de la Llei de Pressupostos de la Generalitat per a 1996.  
Tercera  
El termini de 30 dies hàbils previst en l'apartat quart de l'article vuitè no es computarà fins la publicació de la resolució a què es refereix la disposició addicional primera, si la sol·licitud fóra anterior a ella.  
Quarta  
En el supòsit que no s'hagués dictat una resolució administrativa dins el termini previst en aquesta ordre sobre alguna de les sol·licituds formulades i, en conseqüència, l'interessat hagués sol·licitat el certificat d'acte presumpte corresponent a què es refereix la Llei 30/3939 PR-SGV, l'administració, inexcusablement, haurà de resoldre de manera expressa aquelles sol·licituds dins el termini màxim de 20 dies concedit en l'esmentada llei per emetre'n el certificat.  
Cinquena  
La Direcció General de Formació i Inserció Professional determinarà, per a cada grup dels previstos en l'article 12, les actuacions que calga realitzar o la documentació addicional que calga demanar als òrgans de l'esmentat centre o, si s'escau, a les entitats impartidores, a fi d'acreditar les condicions que en els precepte esmentat s'estableixen.  
DISPOSICIó FINAL  
S'autoritza la Direcció General de Formació i Inserció Professional per desplegar els preceptes continguts en aquesta convocatòria.  
València, 22 de novembre de 1995.  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI